REGOLAMENT TAL-KUMMISSJONI (KE) Nru 627/2007
tas-6 ta’ Ġunju 2007
li jistabbilixxi r-rifużjonijiet ta’ l-esportazzjoni fil-qafas tas-sistema A1 għall-ġewż (lewż imqaxxar, ġellewż fil-qoxra, ġellewż imqaxxar, ġewż fil-qoxra)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-swieq tal-prodotti tal-frott u l-ħxejjex (1), u partikolarment l-Artikolu 35(3), it-tielet subparagrafu tiegħu,
Billi:
(1)
Ir-Regolament tal-Kummissjoni (KE) Nru 1961/2001 (2) stabbilixxa r-regoli dettaljati għall-implimentazzjoni rigward ir-rifużjonijijet ta’ l-esportazzjoni tal-frott u tal-ħxejjex.
(2)
Skond l-Artikolu 35(1) tar-Regolament (KE) Nru 2200/96, sakemm ikun metħieġ sabiex tkun permessa esportazzjoni ekonomikament sinifikanti, il-prodotti esportati mill-Komunità jistgħu jkunu suġġetti għar-rifużjoni ta’ l-esportazzjoni, billi jitqiesu l-limiti li jirriżultaw mil-ftehimiet konklużi skond l-Artikolu 300 tat-Trattat.
(3)
Skond l-Artikolu 35(2) tar-Regolament (KE) Nru 2200/96, jeħtieġ ikun żgurat li l-flussi kummerċjali li diġà nibtu minħabba l-għoti ta’ rifuzjonijiet ta’ l-esportazzjoni ma jkunux imxekkla. Għal dan il-għan u minħabba n-natura staġjonali ta’ l-esportazzjonijiet ta’ frott u ħxejjex, il-kwantitajiet għandhom jiġu stabbiliti prodott bi prodott, fuq il-bażi tan-nomenklatura tal-prodotti agrikoli għar-rifużjonijiet ta’ l-esportazzjoni stabbilita fir-Regolament tal-Kummissjoni (KEE) Nru 3846/87 (3). Dawn il-kwantitajiet għandhom jitqassmu billi jitqies li l-prodotti in kwistjoni ftit jew wisq jeħżienu.
(4)
L-Artikolu 35(4) tar-Regolament (KE) Nru 2200/96 jistipola li r-rifużjonijiet għandhom ikunu stabbiliti billi jittieħed kont tas-sitwazzjoni li tkun teżisti u x-xejriet futuri fir-rigward ta’, minn naħa, il-prezzijiet u d-disponibbiltà fis-suq tal-Komunità tal-frott u l-ħxejjex, u min-naħa l-oħra, il-prezzijiet eżistenti fil-kummerċ internazzjonali. Barra minn hekk, jeħtieġ jittieħed kont ukoll ta’ l-ispejjeż tat-tqegħid fis-suq u tat-trasport, kif ukoll ta’ l-aspett ekonomiku ta’ l-esportazzjonijiet proposti.
(5)
F’konformità ma’ l-Artikolu 35(5) tar-Regolament (KE) Nru 2200/96, il-prezzijiet fis-suq tal-Komunità huma stabbiliti billi jitqiesu l-prezzijiet eżistenti li jkunu l-aktar favorevoli mil-lat ta’ l-esportazzjoni.
(6)
Is-sitwazzjoni tal-kummerċ internazzjonali u r-rekwiżiti speċifiċi ta’ ċerti swieq jistgħu jagħmlu d-differenzjazzjoni tar-rifużjoni neċessarja għal prodott partikolari, skond id-destinazzjoni tal-prodott ikkonċernat.
(7)
Il-lewż imqaxxar u l-ġellewż kif ukoll il-ġewż fil-qoxra jistgħu attwalment ikunu esportazzjonijiet ekonomikament sinifikanti.
(8)
Billi l-ġewż kollu huwa prodott li jżomm għal ammont ta’ żmien relattivament twil, ir-rifużjonijiet ta’ l-esportazzjoni jistgħu jkunu stabbiliti għal perjodi itwal.
(9)
Bil-għan li jintużaw ir-riżorsi disponibbli fl-iktar mod effikaċi possibbli u billi titqies l-istruttura ta’ esportazzjonijiet tal-Komunità, ir-rifużjonijiet ta’ l-esportazzjoni għandhom ikunu stabbiliti skond is-sistema A1.
(10)
Il-miżuri pprovduti f’dan ir-Regolament huma konformi ma’ l-opinjoni tal-Kumitat ta’ Ġestjoni tal-frott u l-ħxejjex friski,
ADOTTAT DAN IR-REGOLAMENT:
Artikolu 1
1. Ir-rati tar-rifużjoni ta’ l-esportazzjoni tal-ġewż kollu, il-perjodu għat-tressiq ta’ l-applikazzjonijiet għal liċenzji u l-kwantitajiet permessi huma stabbiliti fl-Anness ta’ dan ir-Regolament.
2. Il-liċenzji maħruġa għal raġunijiet ta’ għajnuna ta’ l-ikel, imsemmija fl-Artikolu 16 tar-Regolament tal-Kummissjoni (KE) Nru 1291/2000 (4), ma għandhomx jingħaddu mal-kwantitajiet imniżżla fl-Anness ta’ dan ir-Regolament.
3. Bla ħsara għall-Artikolu 5(6) tar-Regolament (KE) Nru 1961/2001, il-liċenzji tat-tip A1 jdumu validi għal tliet xhur.
Artikolu 2
Dan ir-Regolament għandu jidħol fis-seħħ fl-24 ta’ Ġunju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 6 ta’ Ġunju 2007.